TARYBOS REGLAMENTAS (EB) Nr. 1544/2006
2006 m. spalio 5 d.
nustatantis specialias šilkaverpių auginimą skatinančias priemones
(kodifikuota redakcija)
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 37 straipsnį,
atsižvelgdama į Komisijos pasiūlymą,
atsižvelgdama į Europos Parlamento nuomonę (1),
atsižvelgdama į Europos ekonomikos ir socialinių reikalų komiteto nuomonę (2),
kadangi:
(1)
1972 m. balandžio 24 d. Tarybos reglamentas (EEB) Nr. 845/72, nustatantis šilkaverpių auginimą skatinančias priemones (3), buvo keletą kartų iš esmės keičiamas (4). Siekiant aiškumo ir racionalumo minėtas reglamentas turėtų būti kodifikuotas.
(2)
1968 m. birželio 28 d. Tarybos reglamente (EEB) Nr. 827/68 dėl bendro tam tikrų Sutarties II priede išvardytų produktų rinkos organizavimo (5) yra nustatytos priemonės, reglamentuojančios prekybą šilkaverpiais ir jų kiaušiniais, bet nenurodytos paramos priemonės Bendrijoje. Tam tikruose Bendrijos regionuose šilkaverpių auginimas yra svarbi ūkio šaka. Ši veikla - tai papildomas tų regionų ūkininkų pajamų šaltinis. Dėl to reikėtų patvirtinti priemones, padedančias šilkaverpių augintojams užtikrinti pakankamas pajamas.
(3)
Tuo tikslu reikėtų numatyti priemones, padedančias pritaikyti pasiūlą rinkos poreikiams, ir šilkaverpių auginimui turėtų būti teikiama pagalba, pakeičianti visą nacionalinę šilkaverpių augintojams teikiamą pagalbą. Atsižvelgiant į šilkaverpių auginimui būdingus ypatumus, ši pagalba turėtų būti už dėžutę sunaudotų šilkaverpių kiaušinių mokama fiksuota suma.
(4)
Išlaidas, valstybių narių patirtas vykdant šio reglamento įsipareigojimus, turėtų padengti Bendrija pagal bendrosios žemės ūkio politikos finansavimo nuostatas.
(5)
Priemonės, būtinos šiam reglamentui įgyvendinti, turėtų būti priimamos vadovaujantis 1999 m. birželio 28 d. Tarybos sprendimu 1999/468/EB, nustatančiu Komisijos naudojimosi jai suteiktais įgyvendinimo įgaliojimais tvarką (6),
PRIĖMĖ ŠĮ REGLAMENTĄ:
1 straipsnis
1. Bendrijoje auginamiems šilkaverpiams, klasifikuojamiems pagal KN kodą 0106 90 00, ir pagal KN kodą 0511 99 90 klasifikuojamiems šilkaverpių kiaušiniams suteikiama pagalba.
2. Pagalba šilkaverpių augintojams skiriama už kiekvieną sunaudotą šilkaverpių kiaušinių dėžutę, jei tose dėžutėse yra minimalus kiaušinių kiekis, kuris turi būti nustatytas, ir jei iš jų sėkmingai išauginami šilkaverpiai.
3. Pagalbos dydis - 133,26 EUR už dėžutę šilkaverpių kiaušinių.
2 straipsnis
Išsamios šio reglamento taikymo taisyklės priimamos 4 straipsnio 2 dalyje nustatyta tvarka.
Išsamiose taisyklėse pirmiausia nurodomas 1 straipsnio 2 dalyje minimas minimalus kiekis, informacija, kurią Komisijai turi perduoti valstybės narės, ir tikrinimo priemonės, skirtos apsaugoti Bendrijos finansinius interesus nuo sukčiavimo ar kitų pažeidimų.
3 straipsnis
Šilkaverpių auginimo metai prasideda kiekvienų kalendorinių metų balandžio 1 d. ir baigiasi sekančių kalendorinių metų kovo 31 d.
4 straipsnis
1. Komisijai padeda Natūralių pluoštų komitetas, įkurtas 2000 m. liepos 27 d. Tarybos reglamento (EB) Nr. 1673/2000 dėl bendro pluoštinių linų ir kanapių rinkų organizavimo (7) 10 straipsniu (toliau - Komitetas).
2. Darant nuorodą į šią dalį, taikomi Sprendimo 1999/468/EB 4 ir 7 straipsniai.
Sprendimo 1999/468/EB 4 straipsnio 3 dalyje nustatytas laikotarpis yra vienas mėnuo.
3. Komitetas priima savo darbo tvarkos taisykles.
5 straipsnis
1 straipsnyje nurodytiems produktams taikomos bendrosios žemės ūkio politikos finansavimą reglamentuojančios nuostatos.
6 straipsnis
Reglamentas (EEB) Nr. 845/72 yra panaikinamas.
Nuorodos į panaikintą reglamentą laikomos nuorodomis į šį reglamentą ir skaitomos pagal II priede pateiktą atitikmenų lentelę.
7 straipsnis
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Liuksemburge, 2006 m. spalio 5 d.